Մուհամմադ Իմուազի

**Մուհամմադ Իմուազի** (),Իսլամական պետություն կազմակերպության դահիճ: Ավելի հայտնի է որպես **Ջիհադիստ Ջոն** կամ **Ջիհադի Ջոն** ()։

## Կենսագրություն
Ծնվել է 1988 թվականի օգոստոսի 17-ին Քուվեյթում։ Վեց տարեկանում նա ընտանիքով տեղափոխվել է Անգլիա (Արևմտյան Լոնդոն) և ունեցել է բրիտանական քաղաքացիություն։ Մեծացել է հարուստ ընտանիքում։ Վերապատրաստվել է որպես ծրագրավորող Վեսթմինսթերի համալսարանում։ Նա սիրում էր ոճային հագնվել և քաղաքավարի էր։

Ժամանակ առ ժամանակ նա այցելում էր Գրինվիչի մզկիթ։ Կրում էր մորուք և հետևում իսլամական ավանդույթներին։

2009 թվականի մայիսին, Վեսթմինստերի համալսարանն ավարտելուց հետո, նա և երկու ընկերները ձերբակալվել են Տանզանիայում և հաջորդ օրը արտաքսվել են Ամստերդամ։ Նրան այնտեղ արդեն սպասում էին MI5-ի ներկայացուցիչները, ովքեր էլեկտրոնային նամակների հիման վրա նրան մեղադրում էին Սոմալի մտնելու և «Աշ Շաբաբ» զինյալ խմբավորմանը միանալու փորձի մեջ։ Իմուազին հերքել է իր մեղքը և պնդել, որ բրիտանական հատուկ ծառայությունների գործակալները փորձել են հավաքագրել իրեն: Ամստերդամից Լոնդոն վերադառնալուց հետո Իմուազին շուտով մեկնել է Քուվեյթ, որտեղ աշխատանքի է անցել համակարգչային ընկերությունում։ 2010 թվականին Իմուազին թռել է Լոնդոն և կրկին ձերբակալվել է բրիտանական հետախուզական ծառայությունների կողմից, որոնք թույլ չեն տվել նրան վերադառնալ Քուվեյթ։

2010 թվականի հունիսին բրիտանական հակաահաբեկչական ծառայությունը նրան ձերբակալել է Լոնդոնում, խուզարկել և վերցրել մատնահետքերը։ Հաջորդ օրը նա որոշել է չթռչել Քուվեյթ։ Մարդու իրավունքների բրիտանական կազմակերպության ներկայացուցիչ Ասիմ Քուրեշիին ուղղված էլեկտրոնային նամակում Իմուազին գրել է. «Ես ունեմ աշխատանք, որը սպասում է ինձ և պլանավորված հարսանիք: Բայց հիմա ես ինձ բանտարկյալ եմ զգում ոչ թե վանդակում, այլ Լոնդոնում»։

2012 թվականին նա եկել է Սիրիա՝ մասնակցելու քաղաքացիական պատերազմին՝ հակակառավարական զորքերի կողմից։ Իմուազին բրիտանացի երեք ջիհադիստներից մեկն էր, ովքեր իրենց անվանում էին Բիթլզ (տես․ The Beatles)։ Նա իրեն անվանում էր Ջոն (նման է Ջոն Լենոնին), մինչդեռ նրա երկու համախոհներն էին Փոլը (Փոլ Մաքքարթնի) և Ռինգո (Ռինգո Սթար)։

Մահապատիժների ձայնագրություններում նա խոսում էր բրիտանական առոգանությամբ և դիմակով թաքցնում դեմքը։ Իմուազիի ինքնությունը պարզվել է ձայնային վերլուծության և Իսլամական պետության նախկին պատանդների ցուցմունքների միջոցով: 2014 թվականի սեպտեմբերին ԱՄՆ-ի  հետախուզությանը և բրիտանական իշխանություններին հայտնի է դարձել դահճի անունը։Ինչպես հաղորդում է BBC-ն, բրիտանական հետախուզական ծառայությունները օպերատիվ պատճառներով չեն բացահայտել Իմուազիի մասին տեղեկությունը։

2014 թվականի նոյեմբերին Daily Mail-ը տեղեկացրել է, որ Իմուազին վիրավորվել է ամերիկյան ավիացիայի ռմբակոծության ժամանակ։ Նա հոսպիտալացվել է Իրաքի հյուսիս-արևմուտքում գտնվող էլ-Կաիմ քաղաքում՝ Սիրիայի հետ սահմանի մոտ։

2015 թվականի նոյեմբերին CNN-ը, հղում անելով Պենտագոնի աղբյուրին, հայտնել էր, որ Ջիհադի Ջոնը սպանվել է ամերիկյան անօդաչու թռչող սարքի ավիահարվածի հետևանքով։ 2016 թվականի հունվարի 19-ին ահաբեկիչները հաստատել են Իմուազիի մահը Ալ-Ռակկա քաղաքի մերձակայքում։

## Պատանդների մահապատիժներ
2014 թվականի օգոստոսին Իմուազին առաջին անգամ հայտնվել է 2012 թվականի նոյեմբերին Սիրիայում առևանգված ամերիկացի ֆոտոլրագրող Ջեյմս Ֆոլիի մահապատժի տեսագրության մեջ։ Ավելի ուշ հայտնվել են այլ տեսանյութեր, որոնցում, ենթադրաբար, Իմուազին գլխատել է ամերիկացի լրագրող Սթիվեն Սոթլոֆին, բրիտանացի մարդասիրական աշխատող Դևիդ Հեյնսին, բրիտանացի տաքսիստ Ալան Հենինգին և ամերիկացի Փիթեր (Աբդուրահման) Կասիգին։ Նա ղեկավարում էր մի խումբ, որը գլխատել է սիրիացի 22 գերեվարված սպաների և օդաչուների: Մահապատիժները նկարահանվել են տեսախցիկով։

2015-ի հունվարին համացանցում հայտնվեցին տեսանյութեր, որոնցում Իմուազին կանգնած էր ճապոնացի պատանդներ Հարունա Յուկավայի և Քենջի Գոտոյի կողքին: Շուտով երկու ճապոնացիներն էլ սպանվել են, իսկ վերջինիս գլխատումը տեսագրվել է։

Ձայնագրություններում նա սև հագուստ էր կրում, դեմքին դիմակ կար, որը թաքցնում էր ամեն ինչ, բացի աչքերից և քթի կամրջից։ Ձախ ձեռքի տակ պատյան էր կրում։

2015 թվականի օգոստոսին հայտնվել է տեսանյութ, որտեղ Իմուազին հանում է դիմակը։ Տեսանյութում հաղորդվում է, որ նա խալիֆի հետ շուտով կվերադառնա Մեծ Բրիտանիա, որպեսզի այնտեղ շարունակի «գլուխներ կտրել»։ Նշվում է, որ ձայնագրությունն արվել է գաղտնի՝ Սիրիայի ազատ բանակի մարտիկի կողմից: Մինչ այժմ տեսանյութի իսկությունն ապացուցված չէ, սակայն փորձագետները նշում են, որ ձայնագրությունները Իմուազիի առկա պատկերների հետ համեմատելիս հայտնաբերվել են մի շարք նմանատիպ հատկանիշներ։

Իսլամական պետությունից փախստականի վկայությամբ, Ջիհադիստ Ջոնը, նախքան իր զոհերին գլխատելը, ասել է, որ նրանց ոչինչ չի պատահի, որպեսզի հանգստացնի նրանց։

## Ծանոթագրություններ


Կատեգորիա:Բրիտանացի մարդասպաններ
Կատեգորիա:Դահիճներ
Կատեգորիա:Իրաք
Կատեգորիա:Մարդասպաններ
Կատեգորիա:Սիրիայի քաղաքացիական պատերազմի մասնակիցներ